Vyfdeur-Jimny ŉ werklikheid – en op pad na SA!Deur Bernie Hellberg jr. As een van Suzuki se gewilde sportnutse, en ŉ 4×4 wat by die grootstes en bestes kan kers vashou, het die driedeur-Jimny amper eiehandig Suzuki as ŉ wêreldwye topverkoper gevestig. Met sy astrante houding het die Jimny diep in Suid-Afrikaners se harte gekruip, al was hy net té klein vir groter gesinne om saam dié outjie se legendariese rowwepad-vermoë te geniet. Daardie dae is nou verby met die bekendstelling van die splinternuwe vyfdeur-Jimny by die 2023 Auto Expo in Nieu-Delhi, Indië, en Maroela Media was daar om hom eerstehands te verwelkom. Teen 3,9 m is dié vyfdeur-veldrymasjien 360 mm langer as sy driedeurboetie, en staan hy boonop 50 mm hoër, met ŉ wielbasis wat met 340 mm rek om plek te maak vir ŉ ekstra stel deure en effens groter kattebak. Maar, moenie dink die ekstra ruimte boet enige van die Jimny se legendariese 4×4-vaardigheid in nie! Dieselfde 1,5 l– atmosferiese enjin en Suzuki se All-Grip Pro 4×4-stelsel sal aanhou sorg vir hope rowwepad-pret, met dié verskil dat die hele gesin nou saam die berge en dale kan aandurf. Die vyfdeur-nuweling sal waarskynlik in die eerste kwartaal van 2024 sy buiging in Suid-Afrika maak.